KoBulawayo Abantu Kabananzanga iStayaway 
Lokhu kubikwa kungabe kubangelwe yikuba umkhokeli walumkhankaso uMfundisi Evan Mawarire ubotshiwe izolo eHarare njalo lamhlanje wamiswa phambi komthethwandaba esetheswa icala lokutshotshozela udlakela.
BULAWAYO — Ukutshengisela ngokungayi emsebenzini, ukungavuli amavinkili lokungathwali izihambi koBulawayo akuphumelelanga kangako ngoLwesiththu, okungabe kubangelwe yikuba umkhokeli walumkhankaso uMfundisi Evan Mawarire ubotshiwe ngoLwesibili eHarare njalo wamiswa phambi komthethwandaba esetheswa icala lokutshotshozela udlakela, ngoLwesithathu. Inengi labafundi liyile esikolo, izisebenzi zaya emsebenzini, amanye amavinkili avulwa, kuthi lemota ezithwala izihambi lazo bezisebenza njengenjayelo, amabhanga evuliwe ekhafula lemali kumaATM obesekuyinto ezilayo nomanje abanye bengayanga emsebenzini besesaba okweviki edlule. Abantu bebengabanengi kangako edolobheni njalo abathengisayo bebethengisa kungela kuxokozela, amapholisa ezulazula idolobho lokhe njengokhozi kodwa abantu bebengaqgize qhakala bezihambela. Abaxoxisane leStudio 7 koBulawayo bathi ukubotshwa kukaMfundisi Evan Mawarire, eHarare yikho okwethuse uzulu kodwa mhlazana ekhululwa uyaqala lapho atshiyele khona ngoba uhulumende kasalaleli abantu esebaphilisa ngokubethusela. Inengi labantu lithi alifuni kuphuma emsakazweni ngoba bengabotshwa kodwa belungiselela ukutshengisela kwangoMqgibelo betshaya imbiza ukuze uhulumende azi ukuthi kukhona uzulu anagathokozi ngakho. Inengi likhuthaze uHulumende ukuba azi ukuba isisekelo sombuso kumele sihlonitshwe njalo ekutshengiseleni betshaya imbiza kungabi ngitsho lapholisa elizazama ukutshaya abantu ngoba uzulu engakhulela abezomthetho. Ibhizimusi ibiqhubeka kuhle koBulawayo lapho inkampani yeZimbabwe International Trade Fair ibike ukuba sebefike esibangeni esiphezulu kumalungiselelo ombukiso wezokwemba walonyaka oweMine Entra. Ekhuluma leStudio 7, umqondisi weZITF, uNkosikazi Noma Ndlovu uthi bakhangelele ukwamukela ababukisayo abambalwa, abangedlula ikhulu lamatshumi amabili aweZimbabwe, South Africa lakweleChina. Umbukiso walonyaka wezokwemba uqhutshwa phansi kwendikimba ethi “Unearthing Opportuinties” njalo ukhangelele ukuba lemihlangano emithathu abalisa eyezakhiwo, eyozokwemba kunye leyenhlanganiso ezibona ngokwemba ubusuqgitshwa ngomdlalo weGolf eBulawayo Golf Club. Abemba amatshe aligugu bezimele labo lonyaka bakhangelele ukutholiswa ithuba lokuba bangasebenza kanjani ukuze bazithuthukise. UNkosikazi Ndlovu ubike ukuba umbukiso walonyaka wezokwemba ukhangelele ukuvulwa okusemthethweni NgoLwesithathu lweviki ezayo ngumphathintambo obona ngezemigodi uMnunzana Walter Chidakwa. UTshalimani weZITF, uMnunzana Bekithemba Nkomo yena uveze ukuba loba kulokutshengisela ezweni inkampani yakhe isicele ababona ngezokulondoloza ukuthula ezweni babone ukuba mhlakuqala kuze kuyephela umbukiso wezokwemba akumelanga kube lamuntu ozaphambanisa ngokutshengisela. Umsebenzi wezemigodi eZimbabwe yiwo oletha imali enengi ezweni njalo kulandela ukunyamalala kwamabillion alitshumi lanhlanu amadollar-$15B eyaziswa nguMongameli Robert Mugabe, uzulu uthi ufuna ukutshengisela mhla wombukiso ebuza ukuba imali yamadayimana yayakuphi ngoba uhulumende kunguye obebona ngokusebenza kwamankampani emba idayimana. Amankampani angamatshumi ayisithupha ekhulwini abukisayo asuka eHarare kuthi angamatshimi amathathu lanhlanu asuka koBulawayo, amahlanu ekhulwini asuka endaweni ezihlukile ezweni. Amankampani angamatshumi ayisificamunwe munye ekhulwini abukisayo lonyaka abekade ebukisa ngomnyaka odlule njalo amatsha akhona angezelela kumpahla ezivele zibukiswa ngamankampani ahlala ebukisa.